text: Generalitat i Ajuntament estan negociant la cessió de la carretera del Cros que uneix el barri amb el nucli del municipi i que també connecta Mataró amb Argentona i amb la carretera de Vilassar. L'alcalde d'Argentona, Ferran Armengol, es va reunir fa uns dies amb la Direcció General de Carreteres per mirar de desencallar la cessió de la carretera del Cros i així poder assumir el seu manteniment. La Generalitat proposa la cessió i pagar l'arranjament amb un pla plurianual. L'alcalde ho veu amb bons ulls tot i que avisa que l'acord "s'ha de vestir".
  Ja fa temps que Generalitat i Ajuntament mantenen un estira i arronsa al voltant de la carretera del Cros, i el resultat és que cap de les dues administracions es fa càrrec del seu manteniment. Mentrestant aquest vial s'ha convertit en una autèntica pista d'obstacles. La vegetació i la falta de manteniment del ferm ha aixecat l'asfalt fins a 20 centímetres en alguns trams. Al llarg del recorregut hi ha arbres morts que amenacen de caure sobre el vial. A més, no hi ha enllumenat.